Drancovanie v Thremare

Drancovanie v Thremare prebehlo v októbri 309 p.p. Bol to prvý stret obnoveného severného ťaženia Verných proti Rebelom.

## Udalosti vedúce k bitke

Po vyhlásení Lernta Hansena za vyvoleného Medony, a útokoch Rebelov na pobreží Starej Ríše a v Ravanii, sa Verní rozhodli prevziať iniciatívu a v Medonii vytvorili armádu tvorenú spojenými vojskami Starej Ríše, Trevalu, Meneáru, a Medonie. Za hlavného veliteľa vojska bol dosadený Reinsoft Stion. Prvým cieľom Severnej armády bolo vysporiadať sa s odbojom v Medonii, a dobyť mestá Thremar a Lark v Mirahu, čo malo zabezpečiť zásobovacie trasy pre ďalšie ťaženie na juh.

Vojsko Medonie vedené protektorom Lisfrankom dostalo za úlohu zničiť odboj, a následne sa pripojiť ku zvyšku armády. Zvyšok armády sa pod vedením Reinsofta Stiona vydal v septembri 309 p.p. na juh do Mirahu.

Rebeli však boli dobre pripravení. Južný most cez rieku Len strhli, čím sťažili zásobovanie nepriateľa. Vojsko Trevalu, ktoré išlo v predvoji, bolo navyše obeťou sabotáže. Počas pochodu sa na nich zasunula pôda, a nemalú skupinu vojakov usmrtila. Tieto nástrahy skomplikovali pohyb armád. Keď koncom septembra cisárske vojsko dorazilo k Thremaru, našli mesto pripravené na obliehanie s obrancami, ktorým velil vrchný veliteľ Mirahu kor Margues Moreaue. Reinsoft Stion prikázal vojsku Trevalu vedenému Sofiou Severskajou, aby začali s obliehaním mesta. Zvyšok armády sa vydal na Lark, ktorý mal byť nechránený.

Začiatkom októbra 309 p.p. sa ku veliteľom armády vrátili špehovia, ktorí priniesli zvesti o problémoch na pobreží Medonie, elfskej flotile, ktorá mierila na pomoc Rebelom do Larku, a spojených vojskách Rebelov postupujúcich z juhu. Navyše problémy so zásobovaním znižovali bojaschopnosť vojakov Ríše a Meneáru, ktorí prenikli hlbšie do krajov nepriateľa. Reinsoft Stion sa rozhodol, že najbezpečnejšie bude dobyť Thremar, a spôsobiť nepriateľovi aspoň nejaké straty. Obrancovia Thremaru mohli z hradieb opäť vidieť cisársku armádu takmer v plnej sile.

## Útok na Thremar

Po spojení armády sa velitelia cisárskych pripravili na útok. Každé vojsko zaútočilo z inej strany hradieb, aby rozptýlili jednotky obrancov.

Chrabrí severania z Trevalu zaútočili z východu. Keďže posledné dva týždne mesto obliehali, poznali terén lepšie ako ostatní útočnici, a vyhli sa pripraveným pasciam pred hradbami. Zároveň si však užívali lepší stav zásob, a do boja vyrazila veľká časť bojovníkov v podnapitom stave. Na hradbách sa strhol chaotický boj, kde sa vyznamenal kor Rora Din z Mirahu, kt. pobil mnoho podgurážených trevalských. Aj napriek veľkému odhodlaniu obrancov však bol nútený stiahnuť sa z hradieb do mesta. Pri ústupe bol zasiahnutý šípom do kolena, a následne zabitý rozvášnenými útočními.

Reinsoft Stion viedol útok na južnú bránu. Tam ho čakalo neprijemné prekvapenie v podobe mnohých obranných mechanizmov, ktoré stažili postup k hradbám. So stratami dobyl bránu, a zahnal kora Moreauea na ústup.

Meneárski rytieri pod vedením kora Galatiera postupovali zo západu. Vďaka dobrému prieskumu sa vyhli nástrahám pred hradbami, a v žiare vychádzajúceho slnka sa vrhli do útoku. Stretli sa s obrancami, ktorých sprevádzal Sleziník Routička. Vojsko Meneáru bolo najodhodlanejšie uštedriť bývalému vazalovi porážku, a meneárski bojovali s veľkou urputnosťou. Po krátkom boji boli obrancovia zahnaní z hradieb.

Keď sa boj presunul do mesta, kor Moreaue pochopil, že jediným východiskom je opustiť Thremar, a zachrániť životy svojich rytierov. Zhromaždil obrancov a prebil sa von z mesta. Pri ústupe videl dym stúpajúci k oblohe. Cisárski začali s plienením.

## Výsledok bitky

Vojsko Verných prišlo o niečo medzi 800-900 mužov. Na strane Rebelov padlo cez 1600 mužov, takmer tretina vojska. Pri obrane zahynul aj kor Rora Din. Reinsoft Stion po víťazstve vydal rozkaz Thremar vydrancovať. S blížiacimi sa vojskami Rebelov a elfov nebola obrana dobytého mesta možná. Po vyplienení a zapálení mesta sa cisárske vojsko vydalo chystať obranu do Medonie.